钦定古今图书集成/明伦汇编/氏族典/第189卷 > 萧韩家奴
## 钦定古今图书集成/明伦汇编/氏族典/第189卷 > 萧韩家奴

按《辽史萧韩家奴传》：“韩家奴，字括宁，奚长渤鲁恩之
后。性孝友，太平中，补祗候郎君，累迁敦睦宫使。伐夏，
为左翼都监，迁北面林牙，俄为南院副部署，改奚六
部大王，治有声。清宁初，封韩国公，历南京统军使，北
院宣徽使，封兰陵郡王。九年，上猎太子山，闻重元乱，
驰诣行在。重元诱奚猎夫来，韩家奴出谕之，猎夫投”
仗首服。以功迁殿前都点检，封荆王，赐“资忠保义奉
国竭贞平乱功臣。”咸雍二年，迁西南面招讨使。大康
初，徙王吴皇太子为乙辛诬构，幽于上京。韩家奴上
书力言其冤，不报。四年，复为西南面招讨使，例削一
字王爵，改王兰陵，薨。子杨九，终右祗候郎君班详稳，
赠同中书门下平章事。